**קריטריונים להערכת עבודה שנתית במכללה לביטחון לאומי:**

**אסף רפלד, משבר הדיור כהזדמנות לתיקון חברתי**

|  |  |  |
| --- | --- | --- |
| **קריטריון** | **פירוט** | **ציון** |
| ***היצג לוגי 40%*** | * הצגת שאלת מחקר בנוגע לסוגיה הנדונה בצורה ברורה ומדויקת. * קשר בין מטרת המחקר להנחות היסוד ותיאור התופעה. * **יכולת ניתוח.** * מסקנות וסיכום העבודה לאור שאלת המחקר וגוף העבודה. * רלבנטיות המסקנות וההמלצות. | 37 |
| ***היבט תיאורטי 20%*** | * שימוש עשיר ומגוון במקורות. * בקיאות בחומר והיכרות עם מחקרים נוספים ומקבילים לנושא העבודה. * אינטגרציה בין מקורות, שמירה על כללי הציטוט. | 18 |
| ***חידוש ותרומה 30%*** | * חידוש ביצירת/קיבוץ ידע ותרומה הגותית ו/או מעשית לביטחון הלאומי. | 28 |
| ***תקינות לשונית 10%*** | * כתיבה רהוטה: ניסוחים ברורים, עברית תקינה. * ארגון ומבנה העבודה: חלוקה נכונה לפסקות, קישוריות לשונית ורעיונית. | 10 |

**הערכה כללית:**

המחקר של אסף רפלד דן במשבר הדיור שהחל בתחילת העשור הנוכחי – ברקע להיווצרותו, בפעולות שנקטו הממשלה ורשות מקרקעי ישראל (רמ"י) לְמַתֵּן את העלייה התלולה במחירים ובהיבטים נוספים שהיו יכולים להתבצע אילו השכילו גורמים אלה למנף את המשבר כדי לטפל בבעיות לאומיות נלוות.

חוזקות המחקר במבנה השיטתי של הניתוח ובסקירה המקיפה של פעולות ממשלתיות והחלטות רמ"י בנדון. מאלו ניתן להבין שננקטו מגוון רחב של פעולות להתמודד עם המשבר.

המחקר לא כיסה את הפעולות המשלימות - ובמיוחד הפיסקליות - שהשפיעו על מחירי הדיור. מכיוון שיש כאלו שטוענים כי הרקע למשבר פחות בהיצע מצומצם של קרקעות כמו במדיניות מוניטרית של בנק ישראל, היה ראוי לתת את הדעת לסוגיה זו, לפחות התייחסות כללית. כמו כן היה מקום לתת ביטוי למדדי הביצוע בפועל - לפעולות שבוצעו בעקבות החלטות הממשלה ורמ"י כגון קידום תכניות ואישורן, התחלות בנייה והשפעתן על מחירי הדיור. אמנם המחקר לא לקח על עצמו להעריך את מועילות ההחלטות, אולם היה רצוי לתת ביטוי, ולו באופן חלקי, למימוש ההחלטות בפעולות בשטח.

הרעיון של מינוף המשבר להשגת מטרות ציבוריות אחרות הוא אתגר מחקרי מעניין ומקורי. החוקר בחן מספר היבטים של מדיניות שהממשלה ורשות מקרקעי ישראל יכלו לנקוט, עת שהם טיפלו במשבר. הרעיונות שהועלו אכן משאירות הרבה חומר למחשבה, גם אם לעתים הקשר בין ההצעה לבין המשבר אינו הדוק דיו.

מוצע להעביר את המחקר לנציגי הממשלה החדשה לאחר שתוקם, כי המשבר טרם הסתיים ונותר מקום למקצה שיפורים בעניין המשבר המתמשך, כפי שהציע החוקר.

בסה"כ מחקר ראוי – מנוסח בצורה ברורה וקליטה ומנומק באופן משביע רצון ביותר. משאיר טעם לעוד.

**ציון סופי: 93**

בברכה,

ד"ר חיים פיאלקוף